钦定古今图书集成/历象汇编/乾象典/第011卷 > 《天论下》前人
## 钦定古今图书集成/历象汇编/乾象典/第011卷 > 《天论下》前人

或曰：“古之言天之历象，有《宣夜》《浑天》《周髀》之书；言天
之高远卓诡，有《邹子》。今之言有自乎？”答曰：“吾非斯人
之徒也。大凡入乎数者，由小而推大必合，由人而推
天亦合，以理揆之，万物一贯也。今夫人之有头目耳
鼻齿毛颐口，百骸之粹美者也，然而其本在乎肾肠
心腑；天之有三光，悬寓万象之神明者也，然而其本”
在乎山川五行。浊为清母，重为轻始。两位既仪，还相
为庸。嘘为雨露，噫为雷风。乘气而生，群分汇从。植类
曰生，动类曰虫。倮虫之长，为知最大。能执人理，与天
交胜。用天之利，立人之纪。纪纲或坏，复归其始。尧、舜
之书，首曰“稽古，不曰稽天”；幽、厉之诗，首曰“上帝；不言
人事。”在舜之庭，元凯举焉，曰“舜用之，不曰天授。在商
中宗，袭乱而兴。心知说贤，乃曰帝赉。尧民知馀，难以
神诬。商俗已讹，引天而驱。由是而言，天预人乎